Reyna með sér í lausn verkefna sem tengjast sjávarútvegi . Svokallað Hnakkaþon Háskólans í Reykjavík ( HR ) og Samtaka fyrirtækja í sjávarútvegi ( SFS ) hefst í dag og stendur fram á mánudag . Hnakkaþonið er keppni þar sem nemendur HR reyna með sér í lausn verkefna sem tengjast íslenskum sjávarútvegi . Áskorun Hnakkaþonsins að þessu sinni varðar eitt mikilvægasta viðfangsefni samtímans , loftslagsmál , í kjölfar tímamótasamkomulags ríkja heims í París á síðasta ári . Lausnir geta t.d. snúist um markaðssetningu , hugbúnað , tækni og vörustjórnun , svo fátt eitt sé nefnt . Hnakkaþonið er opið öllum nemendum HR . Alls 64 nemendur í 15 liðum hafa skráð sig í keppnina , úr öllum deildum háskólans . Þá daga sem keppnin stendur yfir vinna liðin að ákveðnu verkefni sem tengist sjávarútvegi og Parísarmarkmiðunum og fá aðstoð og ráðgjöf sérfræðinga úr íslenskum fyrirtækjum í greininni . Laugardaginn 23. janúar kl. 14 - 16 kynna liðin sínar niðurstöður og tillögur að lausnum . Verðlaunaafhending fyrir bestu lausnina fer fram á mánudaginn .